བྱ།དེ་ནས་དངོས་གྲུབ་བསྐུལ་བའི་དམིགས་འདོན་བཅས་སྒྲུབ་རྫས་གནས་གསུམ་དུ་གཏུག་ལ་རྩ་སྔགས་ཤམས་སྦྱར་འདོན་བཞིན་དུ་བདུད་རྩིར་འཐུངས།སིནྡྷུ་རའི་རྡུལ་ཚོན་དཔྲལ་བ་མགྲིན་པ་སྙིང་ག་རྣམས་བྱུགས། དཀྱིལ་འཁོར་བའི་རྡོ་རྗེ་གསུམ་དང་རང་གི་ལུས་ངག་ཡིད་གསུམ་གཉིས་སུ་མེད་པར་གྱུར་བའི་མོས་པ་གསལ་བོར་བསྐྱེད་དེ་དོན་དམ་པའི་དེ་ཁོ་ན་ཉིད་ལ་མཉམ་པར་བཞགའདིར་དངོས་གྲུབ་ལེན་པ་ཐོ་རངས་ཀྱི་དུས་ལ་གཏུག་པའི་རྒྱུ་མཚན་ནི།མདོ་ལས།དེ་བཞིན་གཤེགས་པ་ཤཱཀྱ་ཐུབ་པ་དེ་བྱང་ཆུབ་ཀྱི་སྙིང་པོར་བཞུགས་ཏེ།སངས་རྒྱས་ཀྱི་ཏིང་ངེ་འཛིན་བསམ་གྱིས་མི་ཁྱབ་པ།དྲི་མ་མེད་པ་ཤིན་ཏུ་དཀར་བ་ལ་བཞུགས་ནས། བདུད་སྡིག་ཅན་བཅོམ་སྟེ།ཤེས་པར་བགྱི་བ་དང་།བལྟ་བར་བགྱི་བ་དང་། རྟོགས་པར་བགྱི་བ་དང་།མངོན་པར་རྫོགས་པར་བྱང་ཆུབ་པར་བགྱི་བ་གང་ཅི་ཡང་རུང་སྟེ། དེ་ཐམས་ཅད་ནམ་གྱི་ཐོ་རངས་སྐྱ་རེངས་འཆར་ཀར་སྐད་ཅིག་གཅིག་དང་ལྡན་པའི་ཤེས་རབ་ཀྱི་བདུད་རྩི་བརྙེས་ཏེ།འཆི་བ་མེད་པར་འགྲོ་བའི་ལམ་མངོན་པར་རྫོགས་པར་སངས་རྒྱས་པ་ཞེས་གསུངས་པ་དང་སྒོ་བསྟུན་པའོ། །དེ་ནས་ཚོགས་ལ་རོལ། སྒོ་སྲུང་གི་ལྷ་སོ་སོ་ལ་གཏང་རག་གི་མཆོད་བསྟོད་བྱས་ཏེ་གཤེགས་གསོལ་སོགས་ཁ་སྐོང་ལྟར་བྱའོ། །དེས་དངོས་གྲུབ་ལེན་ཚུལ་གྱི་ཁྲིད་བཤད་ཟིན་ཏོ། ། ༈ དེ་ནས་སྒྲུབ་གཞུང་ལས།རྗེས་སུ་ཚོགས་ཀྱི་མཆོད་པ་ནིཿ ཞེས་སོགས་གསུངས་ཏེ།ཌམྦྷི་ཧེ་རུ་ཀའི་ཚོགས་འཁོར་གྱི་ཆོ་ག་ལས། དེ་ལ་སངས་རྒྱས་འཐོབ་པའི་རྒྱུར།།བསོད་ནམས་ཡེ་ཤེས་ཚོགས་ཡིན་ཏེ།།ཚོགས་ལས་དངོས་གྲུབ་མཆོག་ཏུ་འགྱུར། །དེ་ཕྱིར་རྟག་ཏུ་ཚོགས་བསགས་བྱ། །ཡེ་ཤེས་མངོན་པར་རྟོགས་པ་སྟེ། །བསོད་ནམས་རྣམ་པ་མང་ཡོད་ཀྱང་།།རང་གི་ལྷ་ཡི་འཁོར་ལོ་ཡིན། །འདོད་ཡོན་ལྔ་སྦྱོར་བླ་ན་མེད།།ཅེས་གསུངས་པ་ལྟར་ཤིན་ཏུ་གལ་ཆེ་བས་ཐུན་རེ་བཞིན་བྱ་ལ།དེ་མ་བྱུང་ན་ཡང་ཐུན་ཐ་མར་ངེས་པར་བྱ་དགོས་སོ། ། དེ་ཡང་དཔའ་བོ་རྣལ་འབྱོར་མ་ཉིས་ཚོགས་དང་།སྙོམ་འཇུག་གི་ལོངས་སྤྱོད་སོགས་མེད་ན་ཚོགས་ཀྱི་འཁོར་ལོའི་ཐ་སྙད་མི་སྦྱར་ཏེ༑ དཔའ་བོའི་དགའ་སྟོན་དང་།དཔའ་མོའི་སྟོན་མོ་ཞེས་བྱའོ། །ཚོགས་རྫས་ཀྱི་སྣོད་ནི་ཐོད་པ་དང་། རིན་པོ་ཆེའི་གཞོང་པ་སོགས་སྐྱོན་མེད་པ་དགོས། མཆོད་རྫས་ནི།ཤ་ཆང་གཙོ་བོར་འཚོགས་པ་ཡིཿ འབྱོར་ཚད་ཞེས་ཤིང་ཏོག་སྦྲང་རྩི། མར་མེའི་ཕྲེང་བ། སྤོས་མེ་ཏོག་སོགས་སེར་སྣས་མ་སྦགས་པ། དངོས་གཙང་བ།དྲི་རོ་ཁ་དོག་སོགས་ཡིད་དུ་འོང་བ་དགོས།ཤ་ལ་བ་ལང་གི་ཤ་དགོས་པར་ཡང་བཤད་ལ།དེ་རྣམས་ཚིག་གི་སྐད་ཀྱིས་འབོད་ཚུལ་ནི། རྡོ་རྗེ་ཚེ་ནི་ཟན་དང་། ཛཀྟིའམ་མཾ་ས་ཤ་དང་། ཛ་གད་དམ་དཔའ་བྱེད་ནི་ཆང་དང་། མར་ལ་འཇམ་དེས་སམ་ཟླ་བ་དཀར་བ།ཁུར་བ་དང་ཞོ་ལ་ཟླ་རྒྱས། ཐུད་ལ་ཟླ་ཁྲོམ། སྤོད་སྣ་ཚོགས་ཀྱིས་གཡོས་ལ་གལ་བྱེ།ཚོད་མ་ལ་བྲན་མོ། སྒོག་པ་ལ་གཡོན་ཅན།ཀུན་ཏུ་རྒྱུ་ནི་ཚྭ་དང་། སྐྱུར་ལོ་ལ་ཚེ་ཁྲིད། སིང་པོ་ལ་ཤམ་མོ་ཞེས་སོགས་སོ།།བཤམས་ཚུལ་ནི།ཞིང་ལྤགས་སམ་གཅན་གཟན་གྱི་པགས་པའི་གདན་ལ་ཐབས་ཀྱི་རྫས་བཟའ་བ་གཡས་དང་། ཤེས་རབ་ཀྱི་རྫས་བཏུང་བ་གཡོན་དུ་བཤམས།ཚོགས་བསྒྲལ་གྱི་ཉ་བོ་མེད་ན་བྱིན་རླབས་མ་བྱས་གོང་བསྒྲལ་མཆོད་ལོགས་སུ་བཅད། དེ་ནས་གཞུང་ལྟར་ཚོགས་བྱིན་རླབས་བྱ། དེ་ཡང་རྩ་བར།སྒྲོན་མ་ལྕགས་ཀྱུ་ལྔ་སོགས་ཅེས་པ་ནི། སྒྲོན་མ་ལྔ་ཤ་ལྔ་དང་།ལྕགས་ཀྱུ་ལྔ་ནི་བདུད་རྩི་ལྔ་སྟེ། དངོས་གྲུབ་འགུགས་པ་དང་གསལ་བར་བྱེད་པས་དེ་སྐད་དོ།།ཚོགས་ལ་རིམ་པ་གསུམ་དགོས་པའི་དང་པོ་གཉིས་མཆོད་བཤགས་དང་།གསུམ་པ་གཙང་ལྷག་ཏུ་བཞགཚོགས་མགྲོན་སྤྱན་དྲངས་ཏེ་མདུན་གྱི་ནམ་མཁར་རང་རང་གི་གདན་ལ་བཞུགས་པར་བསམ་ལ།ཧེ་རུ་ཀ་གལ་པོའི་རྒྱུད་ཀྱི་དགོངས་པ་ལྟར།དང་པོ་ཡེ་ཤེས་ཀྱི་ལྷ་ལ་འདྲིས་གདགས་པའི་ཚུལ་དུ་འདོད་ཡོན་དྲུག་གི་སྤྲིན་དུ་དམིགས་ནས་ཕུད་དང་པོ་མཆོད། གཉིས་པ་འཁོན་གཅུགས་སྦྱང་བའི་ཆེད་དུ་དམ་སྐོང་གི་རྫས་བདུད་རྩི་ལྔར་མོས་ཏེ་ཕུལ་བ་བཤགས་པའོ།། ཐ་མ་དགྲ་བགེགས་ཀྱི་ཕུང་པོར་དམིགས་ཏེ་བསྟབས་པ་སྟེ།འགུགས་བསྒྲལ་བསྟབ་གསུམ་གཞུང་ཚིག་དུ་ཚང་བས། ལོགས་སུ་འགུག་པ་སོགས་མ་བྱས་ཀྱང་ཆོག་གོ།དེ་ནས་བསྐང་བཤགས་འདོན་རྗེས།ཚོགས་ལ་རོལ་བ་ནི།ཚོགས་འཁོར་སྐབས་ཡིན་ན།གཙོ་བོ་ལ་དང་པོར་དཔའ་མོས་ཆང་འདྲེན།དེ་རྗེས་བཞིན་དཔའ་བོས་བཟའ་བ་སྟོབ། གཙོ་མོ་ལ་དང་པོར་དཔའ་བོའི་བཟའ་བ་དང་། དེ་ནས་དཔའ་མོས་ཆང་བསྟབས།དེའི་འགྲེས་ཀྱིས་གཞན་ལ་འདྲེན་ཚུལ་ཡང་ཤེས་པར་བྱའོ།།དེ་ལྟར་མིན་པར་ཚོགས་མཆོད་ཙམ་ལ་ཡང་།ལས་ཀྱི་རྡོ་རྗེས་བཟའ་བ་གཡས་དང་བཏུང་བ་གཡོན་དུ་ཐོགས་ཏེ་གུས་པ་དང་བཅས་ཕུལ།རྣལ་འབྱོར་ཕོ་མོ་རྣམས་ཀྱིས་ཀྱང་ཀུ་ཅོ་དང་རྒོད་བག་སོགས་སྤངས་ཏེ་ལུས་དཀྱིལ་གསལ་ཏེ་ནང་གི་བསྲེག་བླུག་གི་ཚུལ་དུ་རོལ་ཞིང་སྨོན་ལམ་གདབ།འདིའི་སྐབས་ཚིམ་པ་དྲུག་གི་གྲངས་འདྲེན་ནི། ཚོགས་ཞིང་རྣམས་མཆོད་པས་ཚིམ་པ། རྣལ་འབྱོར་ཕོ་མོ་རྣམས་བཟའ་བཏུང་གིས་ཚིམས་པ།སྙིང་ཀའི་ཡེ་ཤེས་སེམས་དཔའི་བདུད་རྩིས་ཚིམ་པ།ལུས་དཀྱིལ་གྱི་ལྷ་རྣམས་འབར་འཛག་གིས་ཚིམ་པ། འབྱུང་པོ་རྣམས་གཏོར་མས་ཚིམ་པ།མཁའ་འགྲོ་མ་རྣམས་རྡོ་རྗེ་གླུས་ཚིམ་པ་སྟེ། གླུ་ནི་གསང་སྔགས་ཀྱི་ཟབ་མོའི་དེ་ཉིད་སྟོན་པའི་གླུ་ཞིག་དགོས་པར་གསུངས། དེ་ནས་ཚོགས་ཞིང་གི་ལྷ་རང་ལ་ཐིམ་པར་བསམ་མོ།།ལྷག་ཆོག་ལ།གཙང་དམེའི་ལྷག་རྣམས་སྣོད་གཅིག་ཏུ་བཞགདམ་ཚིག་བསྲེ་བའི་ཆེད་དུ་སློབ་དཔོན་གྱིས་ཡ་རྐན་དཔའ་བོ་དང་།མ་རྐན་དཔའ་མོར་གསལ་བའི་སྦྱོར་མཚམས་ནས་བྱང་སེམས་ཀྱིས་བདུད་རྩིས་བྲན་པར་དམྀགས་ཏེ།སོར་མོ་རྣམས་ཕན་ཚུན་བཅིངས་པ་ལས་མཐེབ་མཛུབ་མཐེའུ་ཆུང་རྣམས་བརྐྱངས་ཏེ་རྩེ་སྤྲད་པའི་ནང་ནས་བདུད་རྩིའི་ཁ་ཟེས་བྲན་ནོ།།དེ་ཡང་ལྟ་དགོངས་ཟབ་མོ་དང་མི་ལྡན་པའི་ཁ་ཆུས་འབག་མི་རུང་བས་དམིགས་གནད་གོང་ལྟར་བྱས་ལ་དངོས་སུ་བདུད་རྩི་སྦྲན་ཐུར་གྱིས་བྲན་ལ་བསྔོ། སྒྲུབ་པའི་དུས་དཀྱིལ་འཁོར་གྱི་བྱང་ཤར་དུ་འཇོག་པའམ།ཕྱི་རོལ་དུ་འདོར་ན་དུས་མཚན་དང་གདོང་ཐུག་གི་གནོད་པ་སྲུང་ཆེད་ཉིན་མོར་སྤོས་མེ་དང་། མཚན་མོར་མེ་སྒྲོན་འཛུགས། ལས་རྡོར་གྱིས་པད་ཀོར་སྔོན་འགྲོས་མཁའ་ལྡིང་གི་ཕྱག་རྒྱས་བླངས་ལ་སྒྲུབ་ཁང་གི་སྒོ་བར་ཕྱིར་ནུར་གྱིས་འགྲོ་ཞིང་།དེ་ནས་ཕྱི་རོལ་གོམ་པ་བདུན་ཅུའི་མཚམས་སྲིན་མོའི་ཟ་ལམ་ཡིན་པས་དེར་སྤུངས། བཤལ་ཆུས་ཀྱང་མཆོད་ནས་སྤོས་མེ་སོགས་བཟུང་ནས་ནང་དུ་ལོགགཏོར་སྣོད་ཁ་ཕྱིར་བསྟན་ནས་མི་འབུལ་བར་གསང་སྔགས་ལམ་རིམ་དུ་གསུངས་སོ། །དེ་ནས་ཐུགས་དམ་བསྐུལ་བའི་སྐབས་ཁམས་གསུམ་སྒྲིབ་བྲལ་ཞེས་གསུངས་པ་ནི། རང་གི་ལུས་ངག་ཡིད་གསུམ་ལ་གོ་དགོས་སོ། །དམ་ཅན་སྤྱི་དང་ཁྱད་པར་བསྟན་སྐྱོང་མ་མོ་བཅུ་གཉིས་ལ་གཏོར་མ་མཆོད་འཕྲལ་གཏོར་སྣོད་ཁ་སྦུབས་ཏེ་དགྲ་བགེགས་དམ་སྲི་བྲོ་ཡིས་མནན། དེ་རྗེས་གཞུང་ནས་གསལ་བའི་བསྔོ་སྨོན་བྱ།འགྲོ་དོན་འཁོར་གསུམ་དམིགས་མེད་དབྱིངས་སུ་ཞེས་པ་ནི།དམིགས་མེད་རྟོགས་པའི་རྩིས་ཟིན་པའི་དགེ་རྩ་དབྱིངས་མཐར་ཐུག་རྟོགས་པའི་ཆེད་དུ་བསྔོ་བའོ། །སུ་ཞེས་པའི་སྒྲ་དོན་ལ་ལྔར་འཇུག་པ་ལས། འདིར་ཆེད་དོན་ལ་སྦྱར་རོ། །དེ་ནས་དངོས་གྲུབ་བླངས་ཤིང་ནོངས་པ་བཤགས་མཐའ་རྟེན་བཀྲ་ཤིས་བརྗོད་ཅིང་མེ་ཏོག་གི་ཆར་དབབ་ཏེ་དགེ་ལེགས་སུ་བྱ་བ་སོགས་དཀྱུས་ལྟར་རོ།།འདིར་ཡེ་ཤེས་པ་རྣམས་བྱང་ཆུབ་སྙིང་པོའི་མཐའ་ཅན་དུ་བདག་གི་སྒོ་གསུམ་དང་རོ་གཅིག་ཏུ་བརྟན་པར་་་་་བཞུགས་པའི་ངེས་པ་བསྐྱེད་ནས། བཟའ་བཏུང་སོགས་མཆོད་པ་དང་། སྤྱོད་ལམ་སོགས་ལྷ་སྔགས་ཡེ་ཤེས་ཀྱི་རྒྱས་ཐེབ་པར་བྱས་པ་ཚོགས་གཉིས་བདེ་བླག་ཏུ་རྫོགས་པ་ཡིན་པས་གཤེགས་གསོལ་བསྡུ་རིམ་སོགས་རང་འདོད་ཀྱི་སྤར་བཀབ་མ་བྱས་ཀྱང་ལེགས་སོ།།དེས་ཚོགས་མཆོད་སོགས་རྗེས་ཀྱི་ལས་རིམ་བསྡུས་པ་བཤད་ཟིན་ཏོ། ། ༈ དེ་ནས་སྒྲུབ་གཞུང་ལས།དེ་ལྟར་རྒྱལ་ཀུན་བསྐྱེད་པའི་ཡུམཿ སོགས་ཀྱི་ལྷ་འདི་ཉིད་ཁྱད་པར་དུ་འཕགས་ཚུལ་གྱིས་རྒྱུ་མཚན་དང་འབྲེལ་བར་ཕན་ཡོན་གྱི་རིམ་པ་བསྟན་པ་སྟེ་ཕྱོགས་ཙམ་སྐབས་སྐབས་སུ་བཤད་ཟིན་ཏོ།།འདིའི་ཆོས་སྐོར་ལ།ཁ་བྱང་རིན་ཆེན་སྒྲོན་མེ། དབང་གི་ལོ་རྒྱུས། དབང་ཆེན་ཡེ་ཤེས་སྙེ་མ། རིམ་པ་དང་པོའི་སྐོར་ལ། གསོལ་འདེབས། གསང་སྒྲུབ་པདྨའི་རྒྱ་ཅན། བདག་བསྐྱེད་བསྡུས་པ། ཚེ་སྒྲུབ་ཡེ་ཤེས་སྙིང་པོ། ཚེ་དབང་། བདུད་རྩི་སྨན་གྱི་སྒྲུབ་པ།ཁ་བསྐང་ཟ་མ་ཏོགབསྐང་བཤགས་ཉུང་ངུ་། བཤགས་པ། གསང་སྔགས་བཀའ་ཡི་ཐ་རམ།སྨོན་ལམ་ཟུང་འཇུག་བཞི་སྦྱོར། སྨོན་ལམ་བདེ་ཆེན་ལྗོན་བཟང་། སྲོག་འཁོར་ཡིག་ཆུང་།ལས་ཚོགས་གཙོར་བསྟན་པ། པྲ་ཁྲིད་གསེར་གྱི་ཐུར་མ།གབ་གསལ་ལྡེའུ་མིགབར་ཆད་སེལ་བའི་ལས་ཚོགས་རྣམ་ལྔ། བྱད་བཀྲོལ་ཟབ་པ།མཐུ་གཏད་བཅིང་གྲོལ་མན་ངག རྟེན་འབྲེལ་ཉེས་སེལ།སྲོག་རླུང་ཞི་བའི་གདམས་པ། པྲ་བརྟགས་གསལ་བའི་མེ་ལོང་།གསལ་བྱེད་མིག་གི་གདམས་པ། བད་ཀན་སེལ་བྱེད། ཆོ་འཕྲུལ་གཏོང་ཐབས།ཟབ་ལམ་ཕོ་བའི་གདམས་པ། ལྷོ་སྒོ་ཁྲུས་ཀྱི་ཆོ་ག མེ་མཆོད་ཉུང་ངུ་།མེ་མཆོད་རྒྱས་པ་ཕྲིན་ལས་ཕོ་ཉ་མྱུར་ཟབ། རྫོགས་རིམ་སྐོར་ལ། ཉམས་ལེན་གསང་བའི་ཆོས་དྲུག གནད་ཏིག་དཔལ་བེའུ་རྒྱ་ཅན། གནད་གསུམ་སྒྲོན་མེ། ཞལ་ཆེམས་གསེར་ཕྲེང་། བཀའ་སྲུང་མཁའ་འགྲོ་སྡེ་ལྔའི་མཆོད་ཐབས། གཡུ་བུན་གསོལ་ཀ ལྕམ་དྲལ་གསུམ་གྱི་ཕྲིན་ལས་བཅས་སྡེ་ཚན་སོ་དྲུག་བཞུགས་ཤིང་།ཁ་བྱང་ལས་ཉི་ཤུ་རྩ་གཅིག་ཏུ་གསུངས་ཀྱང་དེ་དག་གི་ངོས་བཟུང་མ་མཛད་ལ།རྗེ་ཉིད་ལ་དྲིས་ཚེ་འདི་རྣམས་ཡིན་ནམ་ཞེས་པ་ལས་མིན་ངེས་ནི་མི་གསུངས་སོ།།འདིའི་སྒྲུབ་ཐབས་ཆ་ལག་དང་བཅས་པར་ཆོག་བསྒྲིགས་སུ་སྙད་བརྟགས་པའི་རྟོག་བཟོ་ཚིག་གཅིག་གི་ལྷད་ཀྱང་ད་སྔོན་ཞུགས་མེད་ལ། རྒྱལ་དབང་པདྨའི་རྡོ་རྗེའི་གསུང་བྱིན་རླབས་ཚན་ཁ་ཅན་འབའ་ཞིག་ཡིན་པ་རྗེས་འཇུག་རྣམས་ཀྱིས་ངེས་པར་བྱོས་ཤིགའདི་ཉིད་གཏེར་ནས་བཞེས་པའི་དུས་རྟགས་ཀྱི་ངེས་པ་ནི།ཁ་བྱང་ལས། ཤར་ན་རྒྱ་མཚོ་འཕྱུར་ཞིང་བ་ཚྭ་བཞུསཿཞེས་ཤར་རྒྱ་ནག་གི་ཡུལ་ནས་དམག་དཔུང་རྡོལ་ཞིང་བོད་ཀྱི་ཡུལ་ཁམས་ཕལ་ཆེར་དེས་དབང་བསྒྱུར་བའོ།།མེ་འབྲུག་རླུང་ཞོན་ལྕགས་རྟས་རི་ལུང་ཉུལཿ ཞེས་མེ་འཁོར་གྱི་དབང་གིས་སྒྲ་འབྲུག་ལྟར་འབྱིན་པའི་གནམ་གྲུ་དང་།ལྕགས་རྟ་ནི་ས་ལ་འགྲོ་བའི་འཕྲུལ་འཁོར་རོ།།དེའི་རྐྱེན་གྱིས་རྒྱ་བོད་ཀྱི་རྗེ་དཔོན་ཐམས་ཅད་བསམ་པ་ཤིན་ཏུ་འཁྲུགས་པར་རྗེ་ཁོལ་ཀུན་ཡིད་ཤྭ་འུད་ཆུ་ལྟར་འཁྲིགས། ཞེས་བསྟན་ཏོ། །ལྕགས་སྟག་གི་ལོ་གསར་ཤར་ལ།མཐའི་དམག་དཔུང་བོད་དང་བོད་ཆེན་པོའི་ལྗོངས་འདིར་རྡོལ་ཏེ།རང་རེ་ལ་གསལ་བར་སྣང་འདུག་པ་འདིའོ།།འདིའི་ཆོས་སྒོར་དབྱེ་ཚུལ་ནི། གཏེར་ཆེན་རིན་པོ་ཆེ་ཉིད་ཀྱིས་བདག་གི་ཁ་བྱང་དུ་ཁྱོད་ཀྱི་མིང་གསལ་འདུག་པས་མོས་པ་ཡོད་ན་དེ་ལྟར་གྱིས་ཞེས་པའི་བཀའ་ཤོག་དང་སྐྱེ་རྒྱུད་ལུང་བྱང་བཅས་སྤྱི་བོར་འབྱོར།སྦྲུལ་ལོའི་དབྱར་དུས་སུ་སྐུ་མདུན་དུ་མཇལ་ཚེ།མཁའ་འགྲོའི་ཐུགས་སྒྲུབ་ཉུང་ངུ་འདི་ཡོད་ཅེས་འབྲོང་རིའི་དབེན་གནས་སུ་སྒྲུབ་ཐབས་ཀྱི་བྱང་བུ་གནང་སྟེ།ཆོས་སྒོ་ཐོག་མར་ཕྱེས་ཤིང་མཇུག་གི་དེ་ལྟར་རྒྱལ་ཀུན་བསྐྱེད་པའི་ཡུམ་མན་ཆད་ཕྲན་གྱིས་ཡི་གེ་པ་བྱས་ཏེ་མཇུག་རྫོགས་པར་ཕབ་ཏེ༑ འདི་ཉིད་ཀྱི་དབང་དང་།མཁའ་འགྲོ་ཡེ་ཤེས་མཚོ་རྒྱལ་གྱི་སྐུ་གཟུགས་མཐོང་བ་དོན་ལྡན།རྗེ་ཉིད་ཀྱིས་འདི་ཉིད་བསྒྲུབ་དུས་ཀྱི་བསྙེན་ཕྲེང་སོགས་སྒྲུབ་རྟེན་དུ་དངོས་གྲུབ་ཀྱི་གཏའ་རུ་གནངས། རྟ་ལོའི་ནང་ཆོས་སྐོར་ཡོངས་རྫོགས་བཀའ་དྲིན་དུ་མནོས་པ་ཡིན་ནོ།།དེས་ན་ཕྱི་རབས་ཀྱི་རྗེས་འཇུག་སྐལ་ལྡན་རྣམས་ནས་ཀྱང་།འཕྲད་ཆོག་གི་གདམས་པ་ཡིད་བཞིན་གྱི་ནོར་བུ་ལྟ་བུ་འདི་ལ་སྒོ་ཐམས་ཅད་ནས་བརྩོན་ཏེ་ཆུད་མི་ཟ་བར་སྙིང་གི་དཔལ་བེའུ་བཅིངས་ཏེ།སྒྲུབ་པ་ནན་ཏན་གྱི་སྒོ་ནས་སྲིད་པ་ཕྲ་རགས་ཀྱི་རྒྱ་མཚོ་འདིར་བརྒལ་ནས་འགྲོ་ཁམས་འདྲེན་པའི་དེད་དཔོན་ཆེན་པོར་འགྱུར་ངེས་སུ་ཅིས་ཀྱང་བྱ་དགོས་སོ།།ཚིག་སྦྱོར་པདྨའི་མཛེས་སྡུག་མི་བདོག་ཀྱང་།།སྙན་བརྒྱུད་སྦྲང་རྩིའི་ཁུར་གྱིས་སྦྲུམ་པ་ལ།།དོན་གཉེར་སྐལ་བཟང་བུང་བས་རོལ་སྲིད་ཆེད། །ཉམས་རྟོགས་གནད་ཀྱི་ལུས་ཟུངས་རྒྱས་སྙམ་རློམ། །འོན་ཀྱང་གདོན་གྱིས་དཀྲུགས་པའི་བབ་ཅོལ་བཞིན།།གང་དྲན་འཆོལ་བར་སྨྲས་པ་བདག་བློའི་མཚངཿཞུམ་བཞིན་འཆགས་སོ་བྱམས་ལྡན་དབང་མོ་ཡིས། །ཚངས་པའི་དགའ་སྟོན་བུ་ལ་རིངས་པར་སྩོལ། །ལེགས་ཆ་ཅུང་ཟད་ཡོད་མཆིས་དེ་ཡི་དགེ །རབ་དཀར་དྲི་མེད་ཟླ་བའི་དུམ་བུ་ལྟས།།འགྲོ་ཀུན་ཟུང་འཇུག་སྐལ་བར་ངེས་གྱུར་ན། །ངེས་དོན་ཕག་མོའི་ལྷུམས་སུ་འཇུག་པར་སྨོན། །སྐྱེ་ཀུན་བཤད་སྒྲུབ་འཁོར་ལོའི་འཇུག་པ་བརྒྱས།སངས་རྒྱས་བསྟན་སྲོག་མི་ནུབ་ལེགས་བཟུང་ནས། །མཁའ་མཉམ་ཞིང་དུ་མཁའ་མཉམ་འགྲོ་བ་ལ།།ཐུབ་དབང་བཀའ་ཡི་སྤྲིངས་ཡིག་ཀློག་པར་ཤོག །ཅེས་པ་འདིའང་བཟང་པོའི་བསྐལ་བ་འདིར་དེ་བཞིན་གཤེགས་པ་མཆོད་འོས་ལྷར་སངས་རྒྱས་པའི་མཛད་པ་སྟོན་པ།ཀུན་གཟིགས་གཏེར་ཆེན་རིན་པོ་ཆེའི་ཞལ་སྔ་ནས་འདི་ལྟར་གྱིས་ཤིག་ཅེས་བཀའ་ལུང་ནོར་བུའི་ཅོད་པཎ་སྤྱི་བོའི་རྒྱན་དུ་བཅིངས་པའི་ཚེ་རང་ཉིད་སྐལ་བ་བཟང་བར་ཤེས་ནས་ལེགས་སོ་ཞུས་ཏེ། རྫོགས་པའི་སངས་རྒྱས་པདྨ་རྒྱལ་པོའི་རྡོ་རྗེའི་ལུང་གིས་ཟབ་ཆོས་ཀྱི་བདག་པོར་དབང་བསྐུར་བ་ཤཱཀྱའི་དགེ་སློང་བློ་བཟང་ཐུབ་བསྟན་ལུང་རྟོགས་རྒྱ་མཚོས་སྤྱིའི་བཤད་ཡམ་ཙམ་ལ་མ་སྦྱར་བར་ཞལ་རྒྱུན་དང་གཏེར་གཞུང་གི་དགོངས་པ་གོ་སླ་བར་བསྡུས་ཏེ།ཤིང་བྱ་ལོར་རྩོམ་གཞིའི་ས་བཅད་ཙམ་བསྒྲིགས་ནས།སླར་ལྕགས་ཡོས་ལོར་འདི་ཀའི་སྨན་སྒྲུབ་བགྱིས་པ་དང་འབྲེལ་མཁྱེན་བརྩེ་ཡེ་ཤེས་རྡོ་རྗེ་སོགས་མཁས་གྲུབ་མང་པོའི་ཞབས་རྡུལ་འཐོར་ཞིང་།བྲག་དཀར་ཤེལ་གྱི་གནམ་རྫོང་ཨོ་རྒྱན་མཁའ་འགྲོའི་གླིང་ཞེས་བསྔགས་པའི་མེ་ཏོག་ཆགས་པའི་དབེན་ཁྲོད་ག་ལ་བར་རྫོགས་པར་བྲིས་པའོ།། དགེའོ།། མངྒ་ལཾ།།